
Vă înaintăm, alăturat, Raportul comun asupra propunerii legislative pentru modificarea şi completarea Legii nr.550/2002 privind vânzarea spaţiilor comerciale proprietate privată a statului şi a celor de prestări de servicii, aflate în administrarea consiliilor judeţene sau a consiliilor locale, precum şi a celor în patrimoniul regiilor autonome de interes local, trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere şi avizare în fond, cu adresa nr.6 din 14 aprilie 2003. 

PREŞEDINTE,






PREŞEDINTE,

IOAN OLTEAN


    


Prof.univ.dr. ION NEAGU

RAPORT  COMUN

asupra propunerii legislative pentru modificarea şi completarea Legii nr.550/2002 privind vânzarea spaţiilor comerciale proprietate privată a statului şi a celor de prestări de servicii, aflate în administrarea consiliilor judeţene sau a consiliilor locale, precum şi a celor în patrimoniul regiilor autonome de interes local



1. Cu adresa nr.6 din 14 aprilie 2003, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate în vederea dezbaterii şi avizării în fond, cu propunerea legislativă pentru modificarea şi completarea Legii nr.550/2002 privind vânzarea spaţiilor comerciale proprietate privată a statului şi a celor de prestări de servicii, aflate în administrarea consiliilor judeţene sau a consiliilor locale, precum şi a celor în patrimoniul regiilor autonome de interes local.



La întocmirea Raportului comun s-a avut în vedere: 

· avizul Consiliului Legislativ nr.577 din 09.04.2003; 



Propunerea legislativă a fost dezbătută şi avizată în fond, în procedură obişnuită, în şedinţele din21 mai 2003 şi respectiv 18 iunie 2003.



Prezenta iniţiativă legislativă are ca obiect de reglementare modificarea şi completarea Legii nr.550/2002, aducându-se unele precizări, de natură procedurală, referitoare la vânzarea spaţiilor comerciale proprietate privată a statului aflate în administrarea consiliilor judeţene sau a consiliilor locale, precum şi a celor aflate în patrimoniul regiilor autonome de interes local.



Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi propun Plenului Camerei Deputaţilor respingerea propunerii legislative pentru următoarele motive:



- vânzarea spaţiilor comerciale proprietate privată a statului şi a celor de prestări servicii aflate în administrarea consiliilor judeţene sau a consiliilor locale, precum şi a celor aflate în patrimoniul regiilor autonome de interes local, este un proces care, la această dată, este în plină derulare. Intrăinarea acestor spaţii comerciale se desfăşoară după procedura stabilită prin lege, beneficiarii acesteia trebuind să îndeplinească anumite condiţii, cum sunt cele de la art.16, pentru a putea participa la vânzarea şi achiziţionarea respectivelor spaţii. Astfel, pentru a putea beneficia de prevederile legii, persoanele fizice sau juridice interesate, trebuie să nu aibă obligaţii neachitate faţă de stat la data vânzării spaţiului, sau alte obligaţii contractuale neonorate.



Prin modificarea adusă art.16 de către propunerea legislativă, se extinde sfera condiţiilor pe care trebuia să le îndeplinească persoanele fizice sau juridice interesate în cumpărarea acestor spaţii, în sensul că nu pot fi beneficiare ale respectivei legi dacă „nu şi-au achitat obligaţiile faţă de bugetul de stat, bugetele fondurilor speciale şi bugetele locale, chiar dacă acestea au fost, în totalitate sau parţial, scutite, amânate sau eşalonate la plată”. 



Scutirea, amânarea sau eşalonarea la plată a obligaţiilor datorate statului constituie facilităţi prevăzute de legislaţia fiscală pentru persoanele care au datorii faţă de stat, facilităţi ce le permit participarea la vânzarea spaţiilor respective. Propunerea legislativă înlătură, în mod nepermis, aceste facilităţi, ducând, practic la bulversarea procesului vânzării spaţiilor comerciale sau de prestări de servicii, proces aflat, aşa cum s-a mai spus, în plină desfăşurare. 



- Schimbarea condiţiilor ce trebuiesc îndeplinite de beneficiarii legii pe parcursul aplicării sale, i-ar conferi un caracter discriminatoriu, aceiaşi destinatari trebuind să îndeplinească condiţii diferite pentru a putea fi beneficiari ai legii, mai ales că însăşi legea, prin art.23, recunoaşte valabilitatea actelor şi etapelor consumate, în procesul vânzării spaţiilor comerciale sau de prestări de servicii aflate în curs de derulare la data intrării sale în vigoare.  


2. Prin obiectul de reglementare şi conţinutul său, proiectul de lege face parte din categoria legilor organice, ca şi legea pe care o modifică şi completează. 



3. La lucrările Comisiilor a participat ca invitat, în conformitate cu prevederile art.51 şi 52 din Regulamentul Camerei Deputaţilor doamna director Ana Bontea din cadrul Oficiului Relaţia cu Parlamentul din cadrul I.M.M.



4. La lucrările Comisiilor au fost prezenţi 25 de deputaţi, din totalul de 26 membri ai Comisiei pentru administraţie publică, amenajarea teritoriului şi echilibru ecologic şi 23 deputaţi din totalul de 25 membri ai Comisiei juridice, de disciplină şi imunităţi.



Raportul Comun a fost adoptat cu majoritate de voturi.


PREŞEDINTE,




PREŞEDINTE,

IOAN OLTEAN



Prof.univ.dr. ION NEAGU



SECRETAR, 




SECRETAR,



ION FLORESCU 


CARMEN DUMITRIU

Expert parlamentar:










Consilier

Stelian Androne









      dr. Manda Corneliu

